Kurzhinweise zur Einleitung und Durchführung einer Betriebsratswahl 
(im normalen Wahlverfahren)
in kroatischer Sprache

Kratke napomene

u vezi s pokretanjem i provođenjem izbora radničkog savjeta poduzeća

(u normalnom izbornom postupku)

Opće napomene

Zakon o organizaciji i djelovanju poduzeća predviđa formiranje radničkih savjeta u poduzećima, u kojima je zaposleno najmanje pet radnika/-ca s pravom glasa. Troje od njih moraju imati pravo da budu birani.

Redovni izbori za radnički savjet poduzeća održavaju se svake četiri godine u vremenu od 1. ožujka do 31. svibnja. Preduvjet za njihovo provođenje je formiranje biračkog odbora. Zadatak biračkog odbora je da pokreće i provodi izbore te da utvrđuje izborne rezultate.

Nekoliko temeljnih izbornih propisa sadržani su i u samom Zakonu o organizaciji i djelovanju poduzeća (njemačka skraćenica = BetrVG). Osim toga daljnje pojedinosti sadržane su u Izbornom pravilniku koji se odnosi na gore spomenuti zakon. 

U daljnjem tekstu bit će pojašnjene izborne odredbe za normalni izborni postupak. Sažeti prikaz treba da omogući stjecanje samo najosnovnijih informacija.

Daljnji informativni materijal bit će podijeljen u okviru pripreme za izbore u poduzeću. Za davanje daljnjih informacija stoje na raspolaganju prije svega članovi biračkog odbora.

Biračko pravo

Pravo da biraju imaju svi zaposleni neovisno o nacionalnosti koji su radnici poduzeća i koji su na dan izbora navršili 18 godina života. Radnici koji su u poduzeću počeli da rade neposredno pred izbore imaju biračko pravo, a isto tako i radnici poduzeća sa skraćenim radnom vremenom. Također i posuđeni radnici imaju pravo da biraju, ako u poduzeću rade već duže od tri mjeseca, odnosno ako u poduzeću trebaju da rade duže od tri mjeseca. Oni u tom slučaju stječu biračko pravo već prvog dana rada u poduzeću. Biračko pravo nemaju prije svega radnici koji se bave rukovodećim poslovima. 

Izbornost

Svi radnici/-ce koji imaju biračko pravo i koji su najmanje šest mjeseci zaposleni u poduzeću mogu biti birani neovisno o njihovoj nacionalnosti. Radni staž u nekom drugom pogonu istog poduzeća ili koncerna računa se u pogledu biračkog prava kao radni staž proveden u samom poduzeću. Izuzetak u pogledu prava da budu birani čine posuđeni radnici shodno članu 14, stav 2, točka 1 Zakona o posuđivanju radne snage, koji u poduzeću kojem su posuđeni ne mogu biti birani, iako imaju pravo da biraju radnički savjet. Posuđeni radnici imaju u svom matičnom poduzeću pravo kako birati, tako i da budu birani.

Birački spisak

Birački odbor treba da sačini birački spisak u kojem odvojeno prema spolnoj pripadnosti moraju biti unijeti svi radnici/-ce. Birački spisak i tekst Izbornog pravilnika moraju biti postavljeni na podesnom mjestu u poduzeću ili objavljeni pomoću druge informativne tehnike u poduzeću, ako svi birači imaju mogućnost njenog korištenja. To se vrši često u sali radničkog savjeta, koja je često i adresa biračkog odbora, ili putem interneta. Postavljanje spomenutih materijala moguće je i na drugim mjestima, npr. kod portira, odnosno u drugim sektorima ili radnim jedinicama poduzeća.

Prigovori na birački spisak mogu se uložiti biračkom odboru u roku od dva tjedna nakon Odluke o raspisivanju izbora. To važi prije svega onda, ako se neki radnik/-ca ne nalazi na biračkom spisku, a po vlastitom mišljenju ima pravo glasa.

Minimalan broj delegata za manjinski spol

Manjinski spol mora u radničkom savjetu poduzeća biti zastupljen barem u odnosu u kojem je zastupljen u strukturi zaposlenih u poduzeću. Moguće je međutim za manjinski spol izabrati veći broj delegata u radničkom savjetu od onog koji mu pripada u skladu s učešćem u strukturi zaposlenih. Manjinski spol može biti kako muški tako i ženski spol, već prema djelatnosti poduzeća. Ukoliko manjinski spol ne može da imenuje dovoljno kandidata, odnosno ako kandidati ne prihvaćaju imenovanje, onda ta mjesta pripadaju većinskom spolu. Stav je sindikata međutim da bi manjinski spol trebao predložiti barem onoliko kandidata, koliko mu mjesta u radničkom savjetu pripada.

Raspisivanje izbora 

Birački odbor mora najkasnije šest tjedana prije održavanja izbora objaviti Odluku o raspisivanje izbora ili to učiniti pomoću elektronskih sredstava informiranja. Odluku o raspisivanju izbora potrebno je izvjesiti na podesnim mjestima u poduzeću, prije svega na oglasnoj tabli, odnosno o tome upoznati radnike putem interneta. Odluka o raspisivanju izbora mora sadržavati prvenstveno slijedeće važne podatke za provođenje izbora:

· datum objave

· navođenje mjesta u poduzeću na kojem su izvješteni lista kandidata i Izborni pravilnik i na kojem se može izvršiti uvid u iste, a u slučaju objavljivanja putem elektronskih sredstava informiranja gdje i na koji način se može izvršiti uvid u navedene liste,

· napomenu da mogu birati i biti birani samo radnici/-ce koji se nalaze na biračkom spisku te kojeg datuma završava dvotjedni rok za ulaganje prigovora na birački spisak,

· spolna struktura zaposlenih i napomena da manjinski spol u radničkom savjetu mora biti zastupljen barem u onoj mjeri u kojoj je zastupljen i u strukturi zaposlenih u poduzeću,

· potreban broj članova radničkog savjeta kao i broj članova radničkog savjeta koji otpada na manjinski spol,

· najmanji broj radnika/-ca koji je potreban za potpisivanje prijedloga jednog kandidata,

· napomena da kandidati mogu biti predloženi samo u roku od dva tjedna, pri čemu je kraj roka naveden u Odluci o raspisivanju izbora,

· prostoriju u kojoj se vrši glasanje kao i datum i vrijeme trajanja izbora,

· mjesto gdje se biračkom odboru mogu uložiti prigovori, dati prijedlozi ili izjave druge vrste,

· mjesto, datum i vrijeme javnog prebrojavanja glasova.

S objavljivanjem Odluke o raspisivanju izbora pokrenut je izborni postupak za biranje radničkog savjeta. To znači prvenstveno da birači/-ce u roku od 14 dana nakon objave mogu predložiti kandidate (liste kandidata) i kod biračkog odbora uložiti prigovor na birački spisak.

Prijedlozi kandidata

Radnici/-ce poduzeća mogu davati prijedloge za liste kandidata. Ukoliko je potrebno birati više od tri člana radničkog savjeta, onda se biranje vrši na osnovu listi s kandidatima. Jedna lista kandidata je važeća samo onda, ako je podržava najmanje 5 % birača, odnosno najmanje tri radnika poduzeća s pravom glasa. Jedna lista kandidata ima u svakom slučaju zadovoljavajuću podršku, ako je podržana od 50 radnika/ -ca poduzeća s pravom glasa. Jedan radnik/ -ca može podržavati samo jednu listu kandidata.

Svaki kandidat mora potpisati izjavu da je suglasan sa svojim stavljanjem na listu kandidata. Jedan radnik/-ca može se nalaziti samo na jednoj listi kandidata.

Lista s prijedlozima kandidata potrebno je uručiti biračkom odboru najkasnije 14 dana nakon objavljivanja izbora. Birački odbor je dužan da provjeri ispravnost listi kandidata. Birački odbor je dužan liste koje prihvati kao ispravne objaviti u poduzeću najkasnije jedan tjedan prije dana održavanja izbora.

Ukoliko se priloži više važećih lista s prijedlozima kandidata, onda pojedinačni zaposleni mogu glasati samo za jednu listu (izbor liste). Priloži li se samo jedna važeća lista prijedloga, onda birači mogu birati samo one kandidate, koji su navedeni u dotičnoj listi prijedloga (izbor pojedinačnih kandidata). U tom slučaju nije dozvoljeno izabrati više kandidata nego što je potrebno za konstituiranje radničkog savjeta.

Izborni postupak
a) Pismeno glasanje (glasanje putem pisma)

Svaki birač dužan je u pravilu direktno glasati ličnom prisutnošću na glasačkom mjestu. U određenim slučajevima postoji pak mogućnost pismenog glasanja (glasanja putem pisma). Ovaj način glasanja predviđen je izbornim pravilnikom u slučajevima:

· ako je birački odbor zaključio da se za neke odjele poduzeća i najmanje pogone vrši pismeno glasanje,

· ako određeni birači zbog specifičnosti radnih obaveza na dan izbora neće biti u poduzeću, kao npr. radnici na terenu ili monteri,

ili

· ako su radnici zaposleni u poduzeću na dan održavanja izbora zbog ličnih razloga spriječeni da prisustvuju izborima, npr. zbog bolesti ili godišnjeg odmora.

Za pismeno glasanje potrebna je određena dokumentacija, prije svega Odluka o raspisivanju izbora, liste kandidata, glasački listić te odgovarajuće koverte. Treba imati na umu da radnici, koji na dan izbora nisu iz ličnih razloga prisutni u poduzeću, navedeni pismeni materijal dobivaju samo onda, ako lično podnesu zahtjev za glasanje putem pisma. Radnici koji se na dan izbora zbog specifičnosti svojih radnih obaveza nalaze van poduzeća, dobit će izborni materijal od biračkog odbora i bez da to sami zahtijevaju.

b) Lično glasanje na glasačkom mjestu

Lično glasanje vrši se u prostoriji za glasanje. Ova prostorija mora biti tako uređena da birači glasanje mogu obaviti neometano i bez mogućnosti uvida sa strane. Glasanje se vrši kako sledi: birački odbor predaje biraču glasački listić i glasačku kovertu. Birač označi križićem kandidate odnosno kandidatkinje na listi koje želi birati (izbor kandidata), a kod izbora liste stavljanjem križića pored liste koju podržava. Potom se glasački listić stavi u glasačku kovertu i ubaci u glasačku kutiju, nakon što je birački odbor obavljeno glasanje na glasačkom spisku registrirao.

Glasanje se smije vršiti samo u vremenu navedenom u Odluci o raspisivanju izbora.

Utvrđivanje izbornih rezultata

Nakon završetka glasanja birački odbor mora da izvrši javno prebrojavanje glasova, pri čemu se radnicima mora omogućiti da pri prebrojavanju glasova budu prisutni. Prebrojavanje glasova ne mora uslijediti neposredno po završetku glasanja, već se može provesti i slijedećeg radnog dana.

Birački odbor provjerava da li su predani glasački listići ispravni. Na osnovu važećih glasačkih listića određuje birački odbor ishod glasanja. Izabrane kandidate potrebno je neodgodivo obavijestiti o njihovom izboru. Oni imaju rok od tri radna dana da izjave, da li izbor prihvaćaju.

Čim se utvrde imena definitivno izabranih članova radničkog savjeta birački odbor je dužan da to objavi izvještavanjem na oglasnoj ploči. Time su izbori za radnički savjet završeni. Izabrani radnički savjet treba da se neodgodivo sastane na konstituirajućoj sjednici i na istoj izabere predsjednika/-cu, odnosno zamjenika/-cu.

Zaštita biračkog prava

Izbor radničkog savjeta je pod posebnom zakonskom zaštitom. Članovi biračkog odbora i kandidati za radnički savjet (također i ako ne budu izabrani) su pod posebnom, iako vremenski oročenom zaštitom od redovnih otkaza. Poslodavcu je uz prijetnju kaznom zabranjeno da ometa izbore za radnički savjet ili da na njih vrši utjecaj. Nijedan/-na radnik/-ca ne smije biti ometan/-na u vršenju svog aktivnog i pasivnog biračkog prava. 

